SKRIFTLIG FORESPØRGSEL E-2900/02

af Hiltrud Breyer (Verts/ALE) til Kommissionen

(16. oktober 2002)

Om: EU's grænse- og referenceværdier for elektromagnetiske felter

Inden for den seneste tid er der i offentligheden opstået fornyet frygt for, at eksponering for elektromagnetiske felter kan være forbundet med sundhedsmæssige risici, ikke mindst efter offentlige udtalelser fra anerkendte videnskabelige eksperter og institutter. De har ofte gjort opmærksom på, at der er al mulig grund til at se på de ikke-termiske virkninger af sådan stråling med bekymring, da der næsten ikke hersker nogen tvivl om, at der er en forbindelse mellem den form for stråling og sygdomme som f.eks. leukæmi og kræft.

I Rådets anbefaling 1999/519/EF(1) af 12. juli 1999 nævnes der referenceværdier mellem 2 W/qm og 10 W/qm ved 10 MHz til 300 GHz. Disse værdier er fastsat ud fra de retningslinjer, som ICNIRP har udstedt, som dog kun gælder for den termiske virkning af højfrekvente felter. De maksimale værdier, som videnskabsfolk og eksperter på baggrund af ovennævnte risici kraftigt ønsker fastsat, ligger mellem 0,00001 og 0,01 W/qm.

Et andet problematisk aspekt er den store forskel mellem de enkelte medlemsstaters nationale grænseværdier set i lyset af, at emissionerne er grænseoverskridende, og at salget af mobiltelefoner stiger markant, hvilket igen har ført til, at det ene sende- og modtageanlæg efter det anden skyder op.

Ville det, set i lyset af det i EU gældende forsigtighedsprincip og Fællesskabets forpligtelse til at være med til at fremme målet om at skabe et højt sundhedsbeskyttelsesniveau og ikke mindst med hensyn til at prioritere gennemførelsen af et fælles og retfærdigt indre marked i Europa, være fornuftigt

1. at ændre Rådets anbefaling til bindende bestemmelser,

2. inden for disse rammer at gennemføre en generel revurdering af grænse- og referenceværdierne for elektriske, magnetiske og elektromagnetiske felter og

3. i den forbindelse især at bidrage til at nedsætte disse værdier?

(1) EFT L 199 af 30.7.1999, s. 59.

Svar afgivet på Kommissionens vegne af David Byrne

(13. november 2002)

Den 12. juli 1999 vedtog Rådet sin henstilling af 12. juli 1999 om begrænsning af befolkningens eksponering for elektromagnetiske felter (0 Hz-300 GHz). Hvis basisrestriktionerne og referenceniveauerne i henstillingen overholdes til fulde, sikres der et højt beskyttelsesniveau mod akutte og langsigtede virkninger af ikke-ioniserende stråling for hele spektret og ikke kun høje frekvenser.

De anbefalede grænseværdier omfatter en sikkerhedsfaktor for at tage højde for eventuelle langsigtede virkninger inden for hele frekvensområdet og er derfor ikke kun begrænset til akutte termiske virkninger.

Kommissionen gav de europæiske standardiseringsorganisationer mandat til at udarbejde forslag til harmoniserede europæiske standarder, der skulle sikre, at befolkningen ikke udsættes for påvirkninger, der ligger over de grænseværdier, som Rådet har anbefalet. Disse standarder (EN 50360 og EN 50361) vil få retsvirkning inden for rammerne af Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmels(1), i henhold til hvilket fabrikanter forpligtes til at sikre, at deres produkter ikke må medføre negative sundhedspåvirkninger, når de anvendes efter hensigten. Dermed håndhæves grænseværdierne i Rådets henstilling i praksis. Nationale standarder, som ikke er i tråd med de europæiske standarder, skal ophæves, så snart de europæiske standarder er blevet offentliggjort i EF-Tidende.

Kommissionen følger nøje eventuelle nye videnskabelige resultater på dette område, for at kunne tage hensyn til eventuelle nye videnskabelige påvisninger, som der hidtil ikke er blevet taget hensyn til. Under det femte rammeprogram finansieres der i alt 8 projekter med relation til elektromagnetiske felter.

Resultaterne vil blive forelagt i 2003-2005. Rapporten om sundhedsvirkningerne af eksponering for elektromagnetiske felter fra Den Videnskabelige Komité for Toksicitet, Økotoksicitet og Miljø, som blev offentliggjort den 30. Oktober 2001, bekræfter gyldigheden af grænseværdierne for radiofrekvenser og mikrobølger i Rådets henstilling. Bemærk, at denne opfattelse er i overensstemmelse med andre rapporter, som er udarbejdet uafhængigt af en række medlemsstater.

(1) EFT L 91 af 7.4.1999.